BMF soek swart HUB vir AbsaMaria Ramos, uitvoerende hoof van Absa (Foto: ANA) Die Black Management Forum (BMF) het Dinsdag geëis dat Absa-bank die uittredende uitvoerende hoof, Maria Ramos, met ŉ swart persoon sal vervang. Maroela Media het vroeër berig Ramos sal aan die einde van Februarie aftree wanneer sy haar 60ste verjaarsdag vier. Absa het gesê sy raad het René van Wyk, ŉ nie-uitvoerende direkteur sedert 2017, aangestel as tussentydse uitvoerende hoof vanaf 1 Maart. Andile Nomlala, president van BMF, het gesê Absa se uitvoerende en bestuurspan moet die nodige diversiteit en demografie van die omgewing weerspieël deur ŉ swart uitvoerende hoof aan te stel. “ŉ Duidelike eis van die BMF is dat die vervanging ŉ swart Suid-Afrikaner moet wees,” het Nomlala tydens ŉ ministeriële paneelgesprek by die jaarlikse Sake-ekonomie Indaba deur Business Unity South Africa, gesê. “Dit is nie om ŉ wit uitvoerende hoof uit te sluit nie, maar soos wat ons nader aan ŉ getransformeerde samelewing, ŉ geslagsensitiewe samelewing en ŉ inklusiewe samelewing beweeg, eis ons dat dit ŉ weerspieëling moet wees van Suid-Afrika se demografie. “As sulke stappe nie gedoen word wanneer die geleentheid hom voordoen nie, dan sal ons nog die volgende 50 jaar kla oor die rassekwessie – iets waaroor ons nie hoef te kla nie.” Ramos is al sedert 2009 die groep se uitvoerende hoof en het Absa deur belangrike mylpale gelei, soos die verkryging van Barclays se Afrika-filiaalbanke, die begin van die skeiding van Barclays en die daarstelling van ŉ nuwe strategie as ŉ selfstandige finansiële instelling. “Absa sal binnekort ŉ permanente aanstelling in die pos van groeps- uitvoerende hoof aankondig nadat die proses afgehandel is om ŉ nuwe uitvoerende hoof aan te stel en die nodige regulatoriese goedkeuring verkry is,” het die bank gesê. BMF oorweeg ook regstappe teen die staatsbeheerde wapenvervaardiger Denel ná ŉ wit uitvoerende hoof, Daniel du Toit, aangestel is.